Fis-17 ta' Lulju 2015, il-Kunsill adotta deċiżjoni li tagħti sa f'assistenza finanzjarja għal żmien qasir lill-Greċja taħt il-Mekkaniżmu Ewropew ta' Stabbilizzazzjoni Finanzjarja (EFSM). Is-self għandu jkollu maturità massima ta' tliet xhur u se jitħallas f'żewġ pagamenti. Permezz ta' dan, il-Greċja se tkun tista' teħles mill-arretrati li għandha mal-FMI u l-Bank of Greece u tħallas lura lill-BĊE, sakemm il-Greċja tibda tirċievi finanzjament taħt programm ġdid mill-Mekkaniżmu Ewropew ta' Stabbiltà (MES). Programm aktar fit-tul Fis-16 ta' Lulju, il-Grupp tal-Euro ddeċieda fil-prinċipju li jilqa' t-talba li għamlet il-Greċja fit-8 ta' Lulju 2015 għal appoġġ għall-istabbiltà, mifrux fuq tliet snin, mill-MES. Ladarba l-assistenza mill-MES tkun ġiet innegozjata bejn l-istituzzjonijiet u l-Greċja u approvata mill-Grupp tal-Euro, din tintuża, fost affarijiet oħra, biex jitħallas lura s-self li l-Greċja tirċievi taħt l-EFSM. Kondizzjonijiet ta' politika ekonomika Il-Kunsill adotta wkoll deċiżjoni li tapprova programm ta' aġġustament makroekonomiku li jistipula l-kondizzjonijiet speċifiċi ta' politika ekonomika marbutin mal-assistenza finanzjarja. Ir-riformi li assumiet il-Greċja għandhom l-għan li jtejbu s-sostenibbiltà tal-finanzi pubbliċi tagħha u l-ambjent regolatorju. B'mod speċifiku, il-Greċja kellha tadotta leġislazzjoni biex tirriforma s-sistemi tagħha tal-VAT u tal-pensjonijiet, issaħħaħ il-governanza tal-Awtorità Statistika Ellenica (ELSTAT), u timplimenta sal-15 ta' Lulju 2015 id-dispożizzjonijiet rilevanti tat-Trattat dwar l-Istabbiltà, il-Koordinazzjoni u l-Governanza. Il-programm ta' aġġustament se jiġi ddefinit f'memorandum ta' qbil (MtQ). L-assistenza finanzjarja titħallas ladarba jidħlu fis-seħħ il-MtQ u ftehim għall-faċilità ta' self li jistipula fid-dettall il-kondizzjonijiet finanzjarji. It-tnejn iridu jiġu ffirmati mill-Kummissjoni u l-awtoritajiet Griegi. Salvagwardji sħaħ għall-istati membri mhux fiż-żona tal-euro Tfassal mekkaniżmu biex ikun żgurat li l-istati membri mhux fiż-żona tal-euro ma jassumu l-ebda riskju. Skont id-deċiżjoni, l-esponiment tal-istati membri mhux fiż-żona tal-euro ser ikun kompletament garantit minn kollateral likwidu taħt arranġamenti li jorbtu legalment. Jekk il-Greċja ma tkunx tista' tħallas lura s-self skont il-kondizzjonijiet miftiehma, kwalunkwe obbligazzjoni mġarrba minn stati membri li mhumiex fiż-żona tal-euro se tkun rimborsata immedjatament. Dikjarazzjoni dwar l-użu futur tal-EFSM Il-Kunsill u l-Kummissjoni adottaw ukoll dikjarazzjoni konġunta fejn qablu li "kwalunkwe użu futur tar-Regolament dwar l-EFSM jew ta' kwalunkwe strument ieħor ta' natura simili, bil-għan li titħares l-istabbiltà finanzjarja ta' Stat Membru li l-munita tiegħu hija l-euro, ser ikun bil-kondizzjoni li jkun hemm arranġamenti fis-seħħ (permezz ta' kollateral, garanziji jew miżuri ekwivalenti) li jiżguraw li l-Istati Membri li ma jipparteċipawx fil-munita unika ma jkollhom ebda responsabbiltà (diretta jew indiretta) finanzjarja. Biex ikun rifless dan il-prinċipju, il-Kummissjoni ser tagħmel proposta malajr kemm jista' jkun għall-bidliet meħtieġa fir-Regolament dwar l-EFSM, li f'kull każ għandu jsir qbil dwarhom qabel ma titressaq kwalunkwe proposta oħra għal appoġġ skont ir-Regolament dwar l-EFSM. Barra minn hekk, il-Kummissjoni tintrabat li ma tressaq ebda proposta għall-użu tal-EFSM mingħajr ma jkun assigurat mekkaniżmu għall-protezzjoni tal-Istati Membri li l-munita tagħhom mhix il-euro." L-EFSM jipprovdi assistenza finanzjarja lill-istati membri tal-UE f'diffikultajiet finanzjarji. Jiddependi minn fondi miġbura mill-Kummissjoni fis-swieq finanzjarji taħt garanzija baġitarja impliċita tal-UE. Deċiżjoni tal-Kunsill li tagħti għajnuna mill-UE lill-Ġreċja fuq perjodu qasir ta' żmien Deċiżjoni tal-Kunsill li tapprova l-programm ta' aġġustament għall-Greċja Dikjarazzjoni konġunta mill-Kummissjoni u l-Kunsill dwar l-użu tal-EFSM